![armenia_small_emblem[1]]()

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ Ո Ւ Մ**

1 սեպտեմբերի 2022 թվականի N -Ն

ՀԱՄԱՅՆՔԱՅԻՆ ՄԱՍՀԱՆՈՒՄՆԵՐԻ ԾԱԽՍՄԱՆ ԾՐԱԳԻՐԸ ԿԱՄ

ԾՐԱԳՐԻ ՓՈՓՈԽՈՒԹՅՈՒՆՆԵՐԸ ՏԱՐԱԾՔԱՅԻՆ ԿԱՌԱՎԱՐՄԱՆ ԲՆԱԳԱՎԱՌԻ ԼԻԱԶՈՐ ՄԱՐՄՆԻ ՀԵՏ ՀԱՄԱՁԱՅՆԵՑՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ

--------------------------------------------------------------------------------------------------

Հիմք ընդունելով «Հայաստանի Հանրապետության բյուջետային համակարգի մասին» Հայաստանի Հանրա­պետության օրենքի 20-րդ հոդվածի 9-րդ մասը՝ Հայաստանի Հանրապետության կառավարությունը ո ր ո շ ու մ է.

1. Սահմանել hամայնքային մասհանումների ծախսման ծրագիրը կամ ծրագրի փոփոխությունները տարածքային կառավարման բնագավառի լիազոր մարմնի հետ համաձայնեցման կարգը՝ համաձայն հավելվածի։

2. Սույն որոշումն ուժի մեջ է մտնում 2023 թվականի հունվարի 1-ից:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՎԱՐՉԱՊԵՏ Ն. ՓԱՇԻՆՅԱՆ

 Երևան

 Հավելված

 ՀՀ կառավարության 2022 թվականի

 սեպտեմբերի 1-ի N -Ն որոշման

Կ Ա Ր Գ

ՀԱՄԱՅՆՔԱՅԻՆ ՄԱՍՀԱՆՈՒՄՆԵՐԻ ԾԱԽՍՄԱՆ ԾՐԱԳԻՐԸ ԿԱՄ

ԾՐԱԳՐԻ ՓՈՓՈԽՈՒԹՅՈՒՆՆԵՐԸ ՏԱՐԱԾՔԱՅԻՆ ԿԱՌԱՎԱՐՄԱՆ ԲՆԱԳԱՎԱՌԻ ԼԻԱԶՈՐ ՄԱՐՄՆԻ ՀԵՏ ՀԱՄԱՁԱՅՆԵՑՄԱՆ

1. Սույն կարգով կարգավորվում են hամայնքային մասհանումների ծախսման ծրագրի նախագիծը (այսուհետ՝ ծրագիր) կամ ծրագրի փոփոխությունների նախա­գիծը տարածքային կառավարման բնագավառի լիազոր մարմնի (այսուհետ՝ լիազոր մարմին) հետ համաձայնեցնելու հետ կապված հարաբերությունները:

2. Ծրագիրը կամ ծրագրում առաջարկվող յուրաքանչյուր փոփոխություն համայնքի ավագանու հաստատմանն է ներկայացվում լիազոր մարմնի հետ սահ­մանված կարգով համաձայնեցվելուց հետո 10 աշխատանքային օրվա ընթացքում:

3. Ծրագիրը կամ ծրագրի փոփոխությունները մշակում է համայնքի ղեկա­վարը, հիմք ընդունելով տվյալ մարզի կամ համայնքի զարգացման ծրագրային կամ ռազմավարական նշանակության փաստաթղթերը՝ առաջնահերթություն տալով ազդակիր բնակավայրի զարգացման ծրագրերին, և ներկայացնում է լիազոր մարմին՝ համաձայնեցման:

4. Ծրագիրը կամ ծրագրի փոփոխությունները համաձայնեցնելու նպատա­կով համայնքի ղեկավարը լիազոր մարմին է ներկայացնում դիմում՝ թղթային կամ էլեկտրոնային եղանակով:

5. Դիմումին կից ներկայացվում են`

1) ծրագիրը կամ ծրագրի փոփոխությունները.

2) ծրագրի անհրաժեշտության հիմնավորումը:

6. Դիմումի գրանցման օրվանից հետո` 15 աշխատանքային օրվա ընթաց­քում, լիազոր մարմինը քննարկում է դիմումին կից ներկայացված ծրագրի կամ ծրագրի փոփոխությունների փաթեթը, որի արդյունքում համայնքի ղեկավարին ծանուցում է`

1) ծրագիրը կամ ծրագրի փոփոխությունները լիազոր մարմնի հետ համա­ձայնեցված համարելու մասին.

2) ծրագիրը կամ ծրագրի փոփոխությունները լրակազմման վերադարձնելու մասին, որի դեպքում սույն կարգի 6-րդ կետով սահմանված ժամկետը համարվում է կասեցված մինչև համայնքի ղեկավարի կողմից լրակազմված փաթեթի ներկա­յացման օրը, բայց ոչ ավելի, քան 10 աշխատանքային օրը.

3) ծրագրի կամ ծրագրի փոփոխությունների վերաբերյալ համաձայնություն տալը մերժելու մասին:

7. Լիազոր մարմինը չի տրամադրում համաձայնություն, եթե`

1) ծրագրով կամ փոփոխվող ծրագրով նախատեսված միջոցառումները հակասում են Հայաստանի Հանրապետության oրենսդրությանը, Հայաստանի Հանրապետության կողմից վավերացված միջազգային կոնվենցիաներին.

2) ծրագրի փաթեթում ներկայացված տեղեկությունները թերի են.

3) ծրագրի փաթեթում բացակայում է ծրագրի անհրաժեշտության հիմնա­վո­րումը.

4) ծրագրով նախատեսվող միջոցառումների ֆինանսավորման ծավալների հանրագումարը գերազանցում է տվյալ տարվա բյուջեով ծրագրի իրականացման համար համայնքին տրամադրված համայնքային մասհանումների չափը.

5) ծրագրով նախատեսվող միջոցառումները չեն բխում մարզի կամ համայնքի զարգացման ծրագրային կամ ռազմավարական նշանակության փաստաթղթերից, չունեն համայնքի սոցիալ-տնտեսական զարգացման ուղղվածություն, կամ ծրագրե­րում նախատեսված միջոցառումների ուղղությունները և դրանց առաջնահեր­թու­թյունները չեն համապատասխանում Հայաստանի Հանրա­պետության կառավա­րու­թյան կողմից սահմանված՝ համայնքային մասհանումների ծախսման ծրագրով նախատեսված միջոցառումների ուղղություններին, դրանց առաջնահերթություն­ներին:

8. Լիազոր մարմինը վերադարձնում է ծրագիրը կամ ծրագրի փոփո­խու­թյունները լրակազմման, եթե դրանում առկա է սույն կարգի 7-րդ կետի 2-4-րդ ենթակետերով սահմանված հիմքերից որևէ մեկը:

9. Լիազոր մարմինը մերժում է ծրագրի կամ ծրագրի փոփոխությունների վերաբերյալ համաձայնություն տալը, եթե ծրագրում առկա է սույն կարգի 7-րդ կետի 1-ին և 5-րդ ենթակետերով սահմանված հիմքերից որևէ մեկը, ինչպես նաև այն դեպքում, եթե սույն կարգի 6-րդ կետի 2-րդ ենթակետով սահմանված ծանուցումն (այսուհետ՝ ծանուցում) ստանալու պահից 10 աշխատանքային օրվա ընթացքում լրակազմված փաթեթը լիազոր մարմին չի ներկայացվում։

10. Ծանուցումն ուղարկվում է թղթային եղանակով, իսկ համայնքի ղեկավարի կողմից լիազոր մարմին ներկայացված դիմումում էլեկտրոնային հասցեն նշված լինելու դեպքում՝ նաև էլեկտրոնային եղանակով:

11. Եթե սույն կարգի 6-րդ կետով սահմանված ժամկետում լիազոր մարմինը դիմումի վերաբերյալ համայնքի ղեկավարին չի ծանուցում, ապա համաձայնու­թյունը համարվում է տրված:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՎԱՐՉԱՊԵՏԻ ԱՇԽԱՏԱԿԱԶՄԻ

 ՂԵԿԱՎԱՐ Ա. ՀԱՐՈՒԹՅՈՒՆՅԱՆ